今年熱天，我為著小說《金色島嶼之歌》的創作有一擺短途的旅行，位東港坐船去到金色的小琉球，走揣四百年前予荷蘭人消滅去的Lamey的跤跡──當然，彼日除了烏鬼洞外的一截失真的碑文，我啥物嘛揣無。熱天的溫度真驚人，親像欲共一切的物件融去，包括殖民侵略者的暴行、Lamey人存在過的歷史，閣有咱真無堅定的認知佮信心。有學者推論講Lamey社可能屬佇西拉雅，閣較可能是佮馬卡道有關係，所致，成做文獻中第一個予殖民者消滅的台灣部族，伊的故事就有一定的代表意義。我共伊寫落來，尚重要的是欲共家己講，毋通放袂記，因為殖民者的幽靈好定隨時閣來；特別當咱看見伊透過擴大的警檢權力復辟的tsiàng時，咱愛更加細膩，殖民者壓霸剝削的面腔，大體上是接近的；另外驚人的是，被殖民妥協者的面腔，大體上，嘛是接近的。
即篇小說的出現，完全是受著即段時間以來台語文學運動的鼓舞佮牽成，我真感謝國家台灣文學館設立即個有意義的獎項，感謝評審予我的鼓勵，嘛感謝眾文學友志，特別是《台文戰線》的濟濟戰友一路相疼相挺。感謝厝裡的人支持。感謝主，一切榮耀歸予上帝！